Diari Oficial de la Generalitat Valenciana


Sumari del DOGV 7036, del 31-05-2013 (2013/5671)

ORDE 15/2013, de 29 de maig, de la Conselleria d'Economia, Indústria, Turisme i Ocupació, per la qual es convoquen subvencions públiques per a la realització de plans de formació professional per a l'ocupació, dirigits prioritàriament a treballadors/es ocupats/des i es regula el procediment general per a la concessió d'ajudes durant l'exercici 2013.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7036

Data del DOGV
:   31-05-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/5671


Data del document
:   29-05-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 15/2013, de 29 de maig, de la Conselleria d'Economia, Indústria, Turisme i Ocupació, per la qual es convoquen subvencions públiques per a la realització de plans de formació professional per a l'ocupació, dirigits prioritàriament a treballadors/es ocupats/des i es regula el procediment general per a la concessió d'ajudes durant l'exercici 2013. [2013/5671]  
Article 1. Objecte   
Article 2. Tipologia, duració i termini d'execució dels plans de formació  
Article 3. Entitats beneficiàries  
Article 4. Obligacions de l'entitat beneficiària  
Article 5. Convocatòria  
Article 6. Sol·licituds d'ajuda  
Article 7. Instrucció  
Article 8. Condicions del pla de formació  
Article 9. Determinació de la subvenció  
Article 10. Proposta de resolució i tràmit d'audiència  
Article 11. Resolució  
Article 12. Normes sobre la impartició dels cursos  
Article 13. Control, seguiment i supervisió  
Article 14. Avaluació de l'eficàcia i impacte de la formació  
Article 15. Avaluació de la qualitat de la formació  
Article 16. Treballadors/es participants  
Article 17. Certificació de la formació  
Article 18. Elegibilitat del gasto, justificació i liquidació econòmica de les subvencions  
Article 19. Avançament de la subvenció  
Article 20. Reintegrament de les subvencions  
Article 21. Ajudes als/les alumnes desempleats/ades  
Article 22. Gestió  
Disposicions addicionals  
Primera  
Segona  
Tercera  
Quarta   
Disposicions finals  
Primera  
Segona  
Annex I. Relació de sectors susceptibles de formalització de plans de formació  
  
La formació professional per a l'ocupació té, entre les seues finalitats, proporcionar a les persones treballadores, especialment a les ocupades, la formació que puguen necessitar al llarg de la seua vida laboral, a fi que obtinguen els coneixements i pràctiques adequats als requeriments que, en cada moment, necessiten les empreses, i permeta optimitzar la millora de la capacitació professional i promoció individual del treballador.   
Constituïxen principis generals de la formació dirigida a persones treballadores ocupades: el protagonisme dels agents socials en el seu desenrotllament; la unitat de mercat de treball i la llibertat de circulació dels treballadors i treballadores en el desenrotllament de les accions formatives, tant dins del territori espanyol com en l'àmbit de la Unió Europea, i la consideració d'esta formació com a instrument essencial per a garantir la formació al llarg de la vida.  
La Llei Orgànica 5/2002, de 19 de juny, de les Qualificacions i de la Formació Professional, establix que l'aprenentatge permanent és un element essencial en la societat del coneixement. Esta llei inclou dins de l'àmbit de la formació professional, entre altres ensenyances, les orientades a la formació dels/de les treballadors/es ocupats/ades en les empreses, que permeten l'adquisició i actualització permanent de les competències professionals.  
El Reial Decret 395/2007, de 23 de març, pel qual es regula el subsistema de Formació Professional per a l'ocupació té com a objecte oferir als/a les treballadors/es, tant ocupats/ades com desempleats/ades, una formació ajustada a les necessitats del mercat de treball i que atenga els requeriments de productivitat i competitivitat de les empreses i les aspiracions de promoció professional i desenrotllament personal dels/de les treballadors/es, de manera que els capacite per a l'exercici qualificat de les diferents professions i per a l'accés a l'ocupació. Entre les iniciatives que figuren en l'esmentat reial decret figuren els plans de formació dirigits prioritàriament a treballadors/es ocupats/ades, que es regulen en esta orde de convocatòria.  
L'Orde TAS/718/2008, de 7 de març, per la qual es desplega el Reial Decret 395/2007, de 23 de març, pel qual es regula el subsistema de formació professional per a l'ocupació, desenrotlla la formació d'oferta amb l'objectiu d'integrar i de donar un tractament coherent i unitari a tota la formació d'oferta dirigida al conjunt dels/de les treballadors/es, ocupats/ades i desempleats/ades, i regula les bases que han de regir la concessió de subvencions públiques destinades a finançar esta formació per les diferents administracions públiques en el seu àmbit de gestió.   
  
El Reial Decret 34/2008, de 18 de gener, modificat per Reial Decret 183/2013, de 15 de març (BOE 69, 21.03.2013), que regula els certificats de professionalitat, i cada un dels decrets específics en funció de la família professional d'origen, establixen, per a la impartició dels certificats, els requisits que han de reunir els/les formadors/es, espais, instal·lacions i equipaments necessaris per a la realització de les accions formatives, així com l'adquisició de la competència professional corresponent; els criteris d'accés dels/de les alumnes, el contingut i les característiques dels mòduls de formació en centre de treball i l'avaluació contínua dels alumnes.  
  
La Llei 38/2003, de 17 de novembre, General de Subvencions, regula els requisits de concessió i justificació de les subvencions concedides en l'Administració de l'Estat. En esta llei s'arrepleguen articles que tenen caràcter bàsic, per la qual cosa s'apliquen a la normativa en esta comunitat autònoma i, conseqüentment, a esta orde de convocatòria.  
  
En esta orde s'incorporen les adaptacions necessàries per a la seua adequació a les modificacions operades en la normativa estatal de referència; així mateix, s'introduïxen puntuals modificacions amb l'objectiu de flexibilitzar al màxim la programació i millorar les condicions d'impartició de la docència.  
Finalment, es modifica la relació de sectors susceptibles de formalització de plans de formació, de manera que esta relació s'adequa a aquells sectors que es considera que mostren un comportament més positiu per a intentar potenciar-los a través de la formació, amb l'objectiu d'aconseguir que els plans de formació tinguen una major incidència en els sectors afectats.   
L'Orde s'emmarca així mateix en els eixos d'actuació per a l'ocupació i la formació, previstos en el marc del Pacte Valencià per al Creixement i l'Ocupació (PAVACE II) que es va subscriure al setembre de 2008 entre la Generalitat i les organitzacions sindicals i empresarials més representatives de la Comunitat; en el PAVACE II s'assenyala que la formació al llarg de tota la vida és un element fonamental de millora de l'ocupabilitat dels/de les treballadors/es i d'enriquiment del capital humà; afig, a més, que la formació permanent és un element clau per a millorar la productivitat a llarg termini, al mateix temps que facilita la transició dels/de les treballadors/es entre sectors i entre ocupacions, de manera que afavorix la diversificació econòmica i permet un enfocament preventiu contra la desocupació.  
En virtut del que exposa i fent ús de les facultats que em conferixen la Llei 5/1983, de 30 de desembre, del Consell i el Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, conforme el Consell Valencià de Formació Professional,  
  
ORDENE  
  
CAPÍTOL I  
Normes generals  
  
Article 1. Objecte  
Esta orde té per objecte la convocatòria d'ajudes per a la realització de plans de formació dirigits prioritàriament a treballadors/es, ocupats/ades, en l'àmbit de la Comunitat Valenciana, en el marc de l'Orde Ministerial TAS/718/2008, de 7 de març (BOE 67, 18.03.2008), dictada en desplegament del Reial Decret 395/2007, per la qual es regula el subsistema de formació professional per a l'ocupació, en matèria de formació d'oferta, i s'establixen les bases reguladores per a la concessió de subvencions públiques destinades al seu finançament.  
  
Article 2. Tipologia, duració i termini d'execució dels plans de formació  
1. En funció dels objectius i de l'àmbit de la formació, s'establixen els següents tipus de plans de formació dirigits a la formació de treballadors/es de la Comunitat Valenciana:  
a) Plans de formació intersectorials, en competències transversals i horitzontals a diversos sectors de l'activitat econòmica o de competències específiques d'un sector per al reciclatge i requalificació de treballadors/es d'altres sectors, inclosa la formació dirigida a la capacitació per a la realització de funcions pròpies de la representació legal dels/de les treballadors/es.   
b) Plans de formació sectorials integrats per accions formatives (especialitats) dirigides a la formació de treballadors/es d'un dels sectors que s'especifiquen en l'annex I, a fi de desenrotllar accions formatives d'interés general per al dit sector, i satisfer necessitats específiques de formació d'este. Les accions específiques programades en este tipus de plans també podran dirigir-se al reciclatge i requalificació de treballadors/es procedents d'altres sectors en situació de crisi.  
  
c) Plans de formació intersectorials dirigits específicament als col·lectius de treballadors/es i socis i sòcies de l'economia social.   
d) Plans de formació intersectorials dirigits específicament al col·lectiu d'autònoms.  
e) Planes de formació a desenrotllar per entitats i centres de formació acreditats o homologats.  
2. En tot cas les accions formatives (especialitats) es referiran amb caràcter prioritari a formació certificable, que podrà impartir-se de forma modular; formació dirigida a la modernització de processos, béns i servicis; formació dirigida a la internacionalització de les empreses, l'emprenedoria, la innovació i el desenrotllament tecnològic dels processos productius i formació necessària legalment per al desenrotllament d'una professió. Almenys el 30 % dels/de les alumnes de cada pla haurà de rebre accions de tipus presencial en exclusiva.  
3. En els plans de formació intersectorials, les accions formatives (especialitats) programades pertanyeran al pla de referència intersectorial o als plans de referència de sectors no inclosos en l'annex I. No obstant això, també podran programar-se accions que proporcionen la formació necessària legalment per a exercir una professió en qualsevol dels sectors, inclosos els relacionats en l'annex I. Els plans de referència figuraran en la pàgina web de la conselleria competent en matèria de formació professional per a l'ocupació.  
  
4. En els plans de formació sectorials, les accions formatives (especialitats) programades pertanyeran al pla de referència del sector o al pla de referència intersectorial; els plans de referència figuraran en la pàgina web de la conselleria competent en matèria de formació professional per a l'ocupació. Almenys el 60 % dels alumnes es programaran en accions formatives del pla de referència del sector.  
  
5. En relació amb els dos apartats anteriors, una vegada aprovats els plans de formació les entitats beneficiares podran sol·licitar de manera degudament justificada la inclusió en els plans de referència de noves accions formatives.  
6. Els plans de formació impartits per entitats o centres de formació acreditats o homologats s'organitzaran per a grups (cursos) de com a mínim 10 alumnes.   
7. Per al cas de la formació presencial, en tot tipus de plans s'establix un màxim de 20 alumnes per grup (curs).  
8. Els plans de formació s'ajustaran al que establix l'article 16 de l'Orde TAS/718/2008, de 7 de març, i s'hi haurà d'especificar la modalitat d'impartició de les accions formatives.  
9. Es podran finançar mòduls formatius amb una duració mínima de 4 hores d'«alfabetització informàtica», «sensibilització mediambiental», «promoció de la igualtat», «orientació professional» i «prevenció de riscos laborals». Esta formació podrà desenrotllar-se dins d'una determinada acció formativa o de manera separada.   
10. Quan es tracte de formació conduent a l'obtenció de certificats de professionalitat, haurà d'adequar-se a la normativa reguladora d'estos, i els centres de formació hauran d'estar acreditats per a la impartició de la corresponent modalitat per l'administració laboral competent.  
  
11. L'execució dels plans de formació podrà iniciar-se un mes després de la presentació de la sol·licitud, sempre que s'acompanye tota la documentació prevista en l'orde; en qualsevol altre cas, el mes es comptarà a partir que esta es complete, sense que això implique cap compromís ni condicionant per a l'Administració pel que fa a la seua aprovació. En tot cas, l'execució dels plans s'iniciarà abans del 31 de desembre de 2013 i haurà de finalitzar abans del 31 de juliol de 2014.  
  
  
Article 3. Entitats beneficiàries  
1. Són entitats beneficiàries d'estes ajudes:  
a) Per a l'execució dels plans de formació intersectorials previstos en l'article 2.1.a, les organitzacions empresarials i sindicals més representatives de la Comunitat Valenciana de caràcter intersectorial en ambdós casos, l'àmbit d'actuació del qual s'estenga a tota la Comunitat.  
  
Les organitzacions sindicals hauran d'acreditar així mateix que disposen de delegats/ades de personal o membres de comités d'empresa en cada una de les províncies de la Comunitat Valenciana.   
Les organitzacions empresarials hauran d'acreditar així mateix la seua representativitat i la seua implantació intersectorial i territorial en cada una de les províncies de la Comunitat Valenciana.   
b) Per a l'execució dels plans de formació sectorial previstos en l'article 2.1.b, les entitats creades a l'empara de la negociació col·lectiva sectorial, així com les organitzacions empresarials amb domicili social o implantació a la Comunitat Valenciana que participen en la negociació col·lectiva en els sectors d'esta que s'indiquen en l'annex I; i les organitzacions sindicals que acrediten que disposen de delegats/ades de personal o membres de comités d'empresa en els sectors que s'indiquen en l'annex I.   
c) Per a l'execució dels plans de l'economia social previstos en l'article 2.1.c, les confederacions i federacions de cooperatives inscrites en el Registre Oficial de Cooperatives de la Comunitat Valenciana, així com les confederacions i federacions de societats laborals inscrites en el registre d'associacions professionals dependent de la direcció general competent en la matèria.  
d) Per a l'execució dels plans formatius dirigits a treballadors autònoms previstos en l'article 2.1.d, les associacions professionals de treballadors autònoms, de caràcter intersectorial exclusivament, amb implantació en l'àmbit territorial de la Comunitat Valenciana D'acord amb el que preveu l'article 9.1.a),b) i d) del Reial Decret 1613/2010, de 7 de desembre, si bé les referències territorials que conté es consideraran efectuades a la Comunitat Valenciana.  
  
e) Per a l'execució dels plans de formació previstos en l'article 2.1.e, els centres i entitats de formació acreditats o homologats amb seu social en la Comunitat Valenciana (inclosos aquells la naturalesa jurídica dels quals siga la de societat civil o comunitat de béns), que només podran desenrotllar les especialitats formatives per a les quals estiguen acreditats o homologats. Dins d'estos plans només podrà impartir-se formació certificable inclosa en el pla de referència per a centres acreditats o homologats arreplegats en la pàgina web de la conselleria competent en matèria de formació professional per a l'ocupació.  
  
2. Els sol·licitants hauran d'acreditar capacitat suficient de mitjans materials, humans i organitzatius per a aconseguir els objectius establits en el Programa, i complir la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que establix el Decret 279/2004, de 17 de desembre del Consell de la Generalitat (DOCV 4907, 21.12.2004).  
  
Article 4. Obligacions de l'entitat beneficiària  
A més de les que figuren en l'article 14 de la Llei 38/2003, de 17 de novembre, General de Subvencions i la resta de normativa d'aplicació, són obligacions dels/de les beneficiaris/àries:  
- Sotmetre's a les actuacions de comprovació de la conselleria competent en matèria de formació professional per a l'ocupació, així com qualssevol altres que puguen realitzar els òrgans de control nacionals o comunitaris, aportant tota la informació que els siga requerida d'acord amb els articles 45 i 46 de la LGS.  
- Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control durant un període mínim de tres anys a partir del tancament del programa operatiu, que en el present cas estén la seua vigència durant el període 2007-2013.  
  
- D'acord amb el que preveu el Reglament (CE) 1828/2006, els/les beneficiaris/as donaran a conéixer de forma inequívoca que es tracta d'una acció subvencionada per la conselleria competent en matèria de formació professional per a l'ocupació de la Generalitat, el Ministeri d'Ocupació i Seguretat Social (Servici Públic d'Ocupació Estatal) i el Fons Social Europeu, de conformitat amb les instruccions i els models que a este efecte subministre la direcció general competent en matèria de formació professional per a ocupació.   
- Portar compte separat de la subvenció concedida, obrint els subcomptes necessàries d'ingressos i gastos per cada acció (especialitat) subvencionada, i assignant en les subcomptes de gastos, si és el cas, la part corresponent de gastos comuns que s'imputa en concret a l'acció (especialitat) subvencionada. En el cas d'entitats subjectes a comptabilitat pública, esta obligació s'adequarà als sistemes de comptabilització corresponents.  
- Acceptar la seua inclusió en la llista de beneficiaris/àries que es publicarà d'acord amb el que preveu l'article 6 del Reglament (CE) núm. 1828/2006 de la Comissió, de 8 de desembre de 2006.  
- En cas que hi haja subcontractació, haurà de demanar al subcontractista compromís d'aportar les factures o documents de valor probatori equivalent corresponents als gastos realment efectuats.  
  
- Subscriure en relació als alumnes desempleats/ades una pòlissa d'assegurança d'accident amb les cobertures següents:  
a) Assistència mèdica, farmacèutica i hospitalària per quantia il·limitada de qualsevol accident durant l'horari de desenrotllament del curs, i el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció.  
b) Indemnització mínima de 12.000 euros per defunció o invalidesa permanent derivats d'un accident en el curs o en el desplaçament.  
  
c) Indemnització diària dels alumnes derivada d'un accident en el curs que produïsca una impossibilitat temporal d'assistència. El període serà el que comprenga la dita incapacitat i fins a un màxim d'un any. La indemnització mínima serà de sis euros diaris.  
- Trobar-se al corrent de les seues obligacions tributàries i davant de la Seguretat Social tant en la data de concessió com en la de pagament.  
- Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
CAPÍTOL II   
Procediment de concessió de subvencions  
  
Article 5. Convocatòria  
Amb caràcter general, el termini de presentació de sol·licituds serà de trenta dies naturals a comptar de l'endemà de la publicació d'esta orde en el Diari Oficial de la Comunitat Valenciana.  
  
Article 6. Sol·licituds d'ajuda  
1. Les sol·licituds es presentaran en model normalitzat en el registre d'entrada de la direcció general competent en matèria de formació professional per a l'ocupació preferentment, sense perjuí de poder fer-ho en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant LRJPAC), inclosa la presentació, si és el cas, a través del corresponent registre telemàtic.  
2. La sol·licitud haurà d'acompanyar-se de la documentació següent:  
a) Documentació acreditativa i identificativa del/de la sol·licitant i el seu representant legal.  
b) Document d'identificació fiscal del/de la sol·licitant.  
c) Declaració responsable de no trobar-se en els supòsits dels apartats 2 i 3 de l'article 13 de la Llei General de Subvencions  
d) Dades de domiciliació bancària segons model normalitzat.  
e) Autorització expressa a la direcció general competent en matèria de formació professional per a l'ocupació per a obtindre a través de tècniques electròniques, informàtiques o telemàtiques, les dades acreditatives que l'entitat sol·licitant es troba al corrent del compliment de les seues obligacions tributàries amb la hisenda estatal i amb la hisenda autonòmica valenciana, així com de les seues obligacions amb la Seguretat Social En qualsevol altre cas, hauran d'aportar-se certificats originals positius, o còpia compulsada, de l'Agència Estatal de l'Administració Tributària, de la conselleria competent en matèria tributària i de la Tresoreria General de la Seguretat Social, expressiva d'estar al corrent en el compliment de les obligacions fiscals i amb la Seguretat Social, la validesa de la qual s'haurà d'estendre a la data d'atorgament de l'ajuda.   
f) En el cas de les organitzacions empresarials que sol·liciten subvenció per a la realització de plans de formació intersectorials, documentació acreditativa de la seua representativitat i implantació intersectorial i territorial.  
g) En el cas de les associacions representatives de treballadors/es autònoms/es de caràcter intersectorial, la documentació a què es referixen les lletres a, b i de l'article 9.1 del Reial Decret 1613/2010, de 7 de desembre.  
h) En el cas dels centres i entitats de formació, hauran d'aportar addicionalment:  
- Relació prioritzada de les accions formatives (especialitats).  
- Compromís de col·laboració amb l'empresa o empreses que incorporaran els seus treballadors al pla de formació, segons model normalitzat que es descarregarà de la pàgina web de la conselleria competent en matèria de formació professional per a l'ocupació.  
- Declaració en model normalitzat de l'empresa o empreses que incorporaran als seus treballadors/es al pla de formació sobre les ajudes públiques que tinguen concedides o sol·licitades per a esta mateixa acció, així com de les ajudes de minimis rebudes durant els dos exercicis fiscals anteriors i durant l'exercici fiscal en curs als efectes de comprovació del compliment dels límits establits en el Reglament 1998/2006, de 15 de desembre de 2006, de la Comissió.   
- En el cas que la formació es dirigisca a treballadors/es d'empreses que tinguen fins a 10 treballadors/es, hauran d'aportar l'últim TC2 presentat.  
i) Declaració responsable sobre el compliment de la normativa sobre integració laboral de persones amb discapacitat o, si és el cas, l'exempció de la dita obligació.   
j) En el cas d'incloure teleformació o formació mixta, aportar les claus d'accés a la corresponent plataforma web.  
k) El projecte que continga el pla formatiu de l'entitat es presentarà en una única sol·licitud en suport magnètic i/o paper, segons model facilitat a este efecte.  
  
Article 7. Instrucció  
Les sol·licituds seran sotmeses a una fase d'instrucció en què es verificarà el compliment dels requisits exigits.   
S'inadmetran i arxivaran les sol·licituds que no tinguen algun dels requisits següents:  
- Documentació acreditativa i identificativa del sol·licitant i el seu representant legal.  
- Projecte dels cursos que es vol impartir en la forma indicada en esta orde.  
- Quantia de la subvenció sol·licitada.  
La instrucció de les sol·licituds correspondrà al Servici de Gestió de la Formació Professional per a l'Ocupació.  
  
Article 8. Condicions del pla de formació  
1. Els plans de formació hauran de complir els criteris següents:  
  
a) Adequació de l'oferta formativa del pla a les necessitats de l'àmbit o sector a què va dirigit.  
b) Capacitat acreditada de l'entitat sol·licitant per a desenrotllar el pla, tenint en compte experiències anteriors i els mitjans personals i materials propis o aliens posats a disposició per a la seua execució.  
c) Aspectes tècnics relatius a les accions formatives (especialitats) que integren el pla: objectius, continguts, instal·lacions, mitjans didàctics i materials previstos, mecanismes de seguiment, avaluació i control de l'aprenentatge.  
2. En el cas de centres i entitats de formació es valoraran els criteris següents:  
- Formació dirigida a treballadors/es d'empreses de fins a 10 treballadors/es, 10 punts.  
- Formació necessària legalment per al desenrotllament d'una professió, quan estiga relacionada amb certificats de professionalitat, 10 punts.  
3. La valoració serà efectuada per un grup de quatre tècnics/ques designats pel/per la cap del Servici de Gestió de la Formació Professional per a l'Ocupació, que el presidirà, o persona que el substituïsca.  
  
Article 9. Determinació de la subvenció  
1. Per a fixar la quantia de la subvenció s'aplicaran els següents mòduls econòmics màxims (cost per participant i hora de formació) segons la modalitat d'impartició de la formació:  
a) Presencial: 8 euros en el supòsit de nivell bàsic de la formació i 11 euros en el supòsit de nivell mitjà-superior;  
b) Teleformació: 5,5 euros;  
c) Mixta: s'aplicaran els mòduls anteriors en funció de les hores de formació presencial i teleformació que tinga l'acció formativa (especialitat).  
En la modalitat d'impartició presencial, el mòdul de nivell bàsic que capacita per a desenrotllar competències i qualificacions bàsiques, s'aplicarà quan es vaja a impartir formació en matèries transversals o genèriques; mentres que el mòdul de nivell superior s'aplicarà quan la formació incorpore matèries que impliquen especialització o capacite per a desenrotllar competències de programació o direcció.   
  
2. Per als plans de formació de caràcter intersectorial previstos en l'article 2.1.a, la subvenció es determinarà tenint en compte el pressupost establit per a este tipus de plans de formació, i els mòduls econòmics, d'acord amb els criteris següents:  
a) Un 50 % del total previst es destinarà a les organitzacions sindicals, i l'altre 50 % a les organitzacions empresarials.  
b) El 50 % destinat a les organitzacions empresarials es distribuirà entre estes en proporció a la seua representativitat i implantació intersectorial i territorial.  
c) El 50 % destinat a les organitzacions sindicals es distribuirà entre estes proporcionalment al nombre de delegats/ades de personal i membres de comités d'empresa.  
3. Per als plans formatius de caràcter sectorial previstos en l'article 2.1.b, la quantia de la subvenció estarà determinada pel pressupost destinat a finançar este tipus de plans de formació, i els mòduls econòmics, d'acord amb els criteris següents:  
a) Es procedirà, en primer lloc, a fixar la quantitat destinada a cada sector, per la qual cosa un 20 % de la quantitat global es distribuirà a parts iguals entre els sectors; el 80 % restant es distribuirà entre els sectors que figuren en l'annex en proporció a la població ocupada en cada un.  
b) La quantitat fixada per a cada sector es distribuirà:  
- un 50 % per al conjunt de organitzacions empresarials i un 50 % per al conjunt de organitzacions sindicals;  
- el 50 % destinat a les organitzacions empresarials es distribuirà entre estes en proporció a la seua implantació territorial en la negociació col·lectiva;  
- el 50 % destinat a les organitzacions sindicals es distribuirà entre estes proporcionalment al nombre de delegats/ades de personal i membres de comités d'empresa.  
4. Per als plans de formació de l'economia social i dels/les treballadors/es autònoms/as, previstos en les lletres c i d de l'article 2.1, la subvenció estarà determinada pel pressupost establit per a cada un dels dos tipus de plans formatius i es distribuirà entre les entitats beneficiàries.  
  
5. Per als centres o entitats de formació acreditades o homologades es destinarà la quantitat prevista en la convocatòria.  
6. Pel concepte costos d'auditoria es podrà imputar fins a l'1 % de la quantia subvencionada en el pla formatiu, excloent-ne les ajudes als alumnes, amb un límit de 25.000 euros.  
7. Per a la determinació del finançament addicional per a les ajudes als alumnes desempleats/ades, es calcularà l'import corresponent al nombre teòric d'alumnes desempleats/ades i amb discapacitats que puguen assistir al pla de formació, import que en cap cas es considerarà integrant del seu patrimoni.  
  
Article 10. Proposta de resolució i tràmit d'audiència  
1. A la vista de l'expedient i dels informes preceptius que s'emeten, es formularà proposta de resolució provisional degudament motivada, que serà sotmesa, si és el cas, al tràmit d'audiència de l'entitat sol·licitant perquè en el termini de 10 dies present les al·legacions que considere oportunes.  
2. Quan l'import de la subvenció en la proposta de resolució provisional siga inferior al que figura en la sol·licitud, s'instarà el/la beneficiari/ària perquè en el termini citat en el punt anterior accepte i reformule el pla de formació a la quantitat de la proposta de resolució, que en qualsevol cas haurà de respectar l'objecte, les condicions i la finalitat de la subvenció. La reformulació inclourà les condicions previstes per a cada pla en l'article 2.  
3. Tenint en compte el que ha al·legat el/la sol·licitant en el tràmit d'audiència i la reformulació del pla de formació, si és el cas, l'òrgan instructor formularà la proposta de resolució definitiva, que podrà excloure aquelles accions formatives (especialitats) que no s'ajusten al que establix l'article 2.  
4. En el cas de centres o entitats acreditades i homologades, es concedirà un màxim de 5 grups (cursos) per entitat amb caràcter global; no obstant això, podrà concedir-se un nombre més gran d'accions en el cas que existira disponibilitat pressupostària.  
  
Article 11. Resolució  
1. A la vista de la proposta de resolució definitiva, el/la conseller/a competent en matèria de formació professional per a l'ocupació o òrgan en qui delegue resoldrà el procediment.  
El termini per a resoldre i notificar la resolució del procediment serà de sis mesos, comptats des de la data de publicació d'esta orde. Si transcorregut el dit termini no s'haguera dictat una resolució, la sol·licitud es considerarà desestimada per silenci administratiu.  
2. A la resolució de concessió s'annexarà el corresponent pla de formació, les condicions d'execució, així com les accions formatives (especialitats) a desenrotllar i els/les alumnes a formar. Així mateix, inclourà una quantia addicional amb l'import de les ajudes corresponents al nombre teòric d'alumnes desempleats/ades i amb discapacitats que puguen assistir al pla de formació subvencionat, import que en cap cas es considerarà integrant del seu patrimoni.  
  
3. D'acord amb el que preveu l'article 13.2 de l'Orde TAS/718/2008, les entitats beneficiàries podran sol·licitar la modificació de la resolució original. L'execució de la modificació proposada només podrà ser iniciada a partir del moment en què se sol·licite, sense que això implique cap compromís ni condicionant per a l'Administració pel que fa a la seua aprovació. En cas que esta modificació implique la inclusió d'una acció formativa (especialitat) no prevista en la sol·licitud inicial, s'ha de tindre en compte allò que s'ha indicat en l'article 2.  
  
Les entitats beneficiàries podran redistribuir el nombre d'alumnes aprovats per a cada acció (especialitat) sense necessitat de sol·licitar la modificació d'esta, sempre que no se supere, en cap cas, el 20 % dels alumnes aprovats/ades per a cada acció.   
L'entitat beneficiària podrà realitzar l'última modificació del pla aprovat, una vegada finalitzat, a fi d'ajustar-lo a l'execució real, dins dels límits arreplegats en el paràgraf anterior, en esta orde i en la resta de la normativa d'aplicació.  
En el cas que per causes justificades resulte impossible el compliment d'alguna de les condicions tingudes en compte en la valoració dels projectes d'acord amb el que preveu l'article 8.2, només es permetran modificacions quan se substituïsquen per altres que no impliquen disminució de la puntuació obtinguda en l'esmentada valoració.  
  
  
CAPÍTOL III   
Procediment de gestió de les subvencions  
  
Article 12. Normes sobre la impartició dels cursos  
1. La gestió d'estes ajudes correspondrà al Servici de Gestió de la Formació Professional per a l'Ocupació.  
2. Per a l'execució del corresponent pla, es tindrà en compte el que preveu l'article 17 de l'Orde TAS/718/2008.  
3. No podrà iniciar-se cap curs que tinga com a finalitat donar accés a carnets professionals o altres activitats o professions regulades sense comptar prèviament amb la pertinent autorització administrativa, quan siga preceptiva d'acord amb la normativa corresponent.  
4. A excepció dels centres o entitats acreditats o homologats, es podrà subcontractar, per una sola vegada, l'execució de l'activitat formativa subvencionada fins al 95 % de l'import de la subvenció concedida; en tot cas, l'entitat beneficiària ha d'assumir el control i la direcció de l'execució del pla. La subcontractació se subjectarà als requisits i les condicions previstes en l'article 29 de la LGS, i en tot cas el subcontractista haurà d'acreditar que disposa dels mitjans necessaris per a la impartició de les accions formatives. En tot cas, la contractació de persones físiques per a la impartició de la formació subvencionada no es considerarà subcontractació.  
5. La gestió de l'execució i justificació del pla formatiu s'efectuarà a través de l'aplicació informàtica establida a este efecte.  
6. Las entitats beneficiàries hauran de remetre a l'òrgan gestor una «comunicació d'inici» de la formació que duran a terme, almenys 4 dies naturals abans de l'inici de cada un dels grups (cursos), en la qual s'especificarà el lloc, la data i l'horari de la seua realització, utilitzant la corresponent aplicació informàtica.  
7. Es comunicarà la relació de participants que inicien el grup (curs), en els tres primers dies lectius, que es podran incorporar com a màxim fins al dia que signifique el 25 % de les hores lectives corresponents. Quan es tracte d'accions formatives vinculades a certificats de professionalitat, únicament s'admetrà la substitució, sempre que no s'haja superat el dit percentatge, si es produïx durant els primers cinc dies lectius des de l'inici de l'acció formativa. Si es produïren abandons després de la impartició del 25 % de les hores de formació, s'admetran desviacions per acció formativa de fins a un 10 % del nombre de participants que les hagueren iniciat. Tots els alumnes participants hauran d'estar donats d'alta en l'aplicació informàtica de gestió.   
  
8. La falta de comunicació en els terminis mencionats o l'incompliment de les condicions establides en els anteriors apartats implicarà que el corresponent grup formatiu (curs) es considere no realitzat, llevat que la dita omissió es dega a causes imprevistes, degudament justificades i comunicades en el moment en què es produïsquen.  
  
9. Els grups formatius (cursos) que s'hagen iniciat amb anterioritat a la notificació de la corresponent resolució hauran d'efectuar les preceptives notificacions en els terminis indicats en suport paper, i, en el supòsit que fóra aprovada la corresponent subvenció, hauran d'introduir les dades en l'aplicació informàtica en el termini de dos mesos des de la notificació de la resolució de concessió.  
  
  
Article 13. Control, seguiment i supervisió  
1. Amb el suport tècnic que amb este fi puga demanar-se, l'òrgan gestor realitzarà actuacions de seguiment i control en temps real i ex post.  
De la mateixa manera, les entitats beneficiàries estaran sotmeses a les actuacions de fiscalització de la resta d'organismes de la Generalitat Valenciana, estatals i comunitaris aplicables.  
2. La direcció general competent en matèria de formació professional per a l'ocupació podrà demanar i revisar la documentació justificativa dels gastos efectivament realitzats corresponents a les accions formatives (especialitats) de cada pla formatiu.  
  
Article 14. Avaluació de l'eficàcia i impacte de la formació  
La direcció general competent en matèria de formació professional per a l'ocupació podrà realitzar una avaluació externa respecte de les accions de formació contínua, gestionades a través dels plans de formació d'àmbit de la Comunitat Valenciana, tant pel que fa a la seua planificació (detecció de necessitats, definició d'objectius i organització de les accions) com a la seua execució (eficàcia, eficiència i impacte de la formació), amb la finalitat d'extraure conclusions que puguen servir per a introduir millores en el funcionament de la formació professional contínua.  
  
Article 15. Avaluació de la qualitat de la formació i certificació a l'alumnat  
Les entitats beneficiàries avaluaran la qualitat de les accions de formació, per a la qual cosa hi hauran de destinar fins al 5 % de la subvenció concedida. Els resultats d'esta avaluació els haurà d'aportar l'entitat beneficiària, juntament amb la justificació de gastos.  
Sense perjuí de la utilitat que estes avaluacions tenen per a les entitats beneficiàries i els centres o institucions impartidores de la formació, la conselleria competent en matèria de formació professional per a l'ocupació podrà requerir informació complementària, a fi d'analitzar la qualitat de les accions de formació contínua desenrotllades en el marc dels plans de formació regulats en esta orde, en el cas de formació conduent a l'obtenció de certificats de professionalitat l'avaluació, seguiment i control de la qualitat de la formació, es realitzarà en els termes i amb el contingut previst en l'article 18 del Reial Decret 34/2008 de 18 de gener, pel qual es regulen els certificats de professionalitat. Amb esta finalitat, en les modalitats teleformació i mixta, s'haurà de proporcionar un accés a la plataforma virtual d'aprenentatge a fi de realitzar el corresponent seguiment.   
  
Si el curs es correspon totalment o parcialment amb un certificat de professionalitat, s'emetrà a sol·licitud de l'alumnat el certificat de professionalitat o l'acreditació parcial de les unitats de competència que corresponguen. A este efecte, el centre que impartisca l'acció formativa presentarà en la direcció general competent en matèria de formació professional per a l'ocupació, en un termini no superior a tres mesos des de la finalització, les actes d'avaluació firmades i els documents on es reflectisquen els resultats d'esta amb el contingut previst en l'article 14 del Reial Decret 34/2008, de 18 de gener.  
  
Article 16. Treballadors/es participants  
1. En els plans de formació subvencionats amb càrrec a esta orde, els/les treballadors/es ocupats/ades hauran de ser almenys el 60 % dels participants en estos plans.  
Els/les treballadors/es desempleats/ades participants en un pla de formació hauran d'estar inscrits com a desempleats/ades en els centres Servef d'Ocupació, i hauran de suposar un mínim del 30 % de l'alumnat participant en el pla.  
Els interessats hauran de sol·licitar la seua participació en les accions formatives (especialitats) oferides en els diferents plans de formació, i per a això utilitzaran l'imprés de sol·licitud que es podrà obtindre a través de la pàgina web de la Conselleria competent en matèria de formació professional per a l'ocupació.  
Les sol·licituds de participació hauran de ser custodiades per les entitats beneficiàries de les subvencions i estar a disposició dels òrgans de control.  
2. La selecció de l'alumnat participant la farà l'entitat beneficiària, i en els plans de formació subvencionats es respectaran els col·lectius prioritaris previstos en l'article 6.1 de l'Orde TAS/718/2008, així com, en els plans formatius de caràcter sectorial, treballadors/es procedents de sectors en crisi per al seu reciclatge i requalificació, d'acord amb el que preveu l'article 24.1 del Reial Decret 395/2007, de 23 de març.  
  
Així mateix, tindran prioritat els/les treballadors/es contractats a l'empara de l'article 7 del Reial Decret Llei 3/2012, de 10 de febrer, de mesures urgents per a la reforma del mercat laboral, en el qual es regula la transformació dels contractes en pràctiques, de relleu i de substitució en indefinits.  
L'acreditació d'estos fets s'acompanyarà a la justificació econòmica, per mitjà de l'aportació d'un certificat del representant legal de l'entitat.  
3. Quan es tracte de formació certificable, una vegada finalitzat el procés de selecció, el/la representant legal de l'entitat beneficiària firmarà una acta en què s'inclourà la manifestació expressa que els candidats seleccionats complixen els requisits formatius i professionals per a cursar amb aprofitament la formació en els termes que preveu l'article 20 del Reial Decret 34/2008 pel qual es regulen els certificats de professionalitat; la dita acta serà presentada quan li siga requerida d'acord amb els articles 45 i 46 de la LGS.  
  
Article 17. Certificació de la formació  
L'entitat beneficiària entregarà a cada participant que haja finalitzat la formació un diploma acreditatiu de la realització de l'acció formativa (especialitat) d'acord amb el model normalitzat, en el qual com a mínim es facen constar la denominació de l'especialitat, els continguts formatius, el calendari de desenrotllament, i les hores de formació rebudes amb especificació de la modalitat d'impartició.   
Els diplomes acreditatius a què es fa menció en el paràgraf anterior hauran d'incloure l'emblema de la conselleria competent en matèria de formació professional per a l'ocupació, el Fons Social Europeu i el Ministeri d'Ocupació i Seguretat Social (Servici Públic d'Ocupació Estatal), i ser entregats o remesos als/les participants en el termini màxim de dos mesos, a partir de la data de finalització de l'acció formativa (especialitat) en què hagen participat.  
  
CAPÍTOL IV  
Procediment de justificació comprovació   
i pagament de les subvencions  
  
Article 18. Elegibilitat del gasto, justificació i liquidació econòmica de les subvencions   
1. Els costos finançables seran els que figuren en l'Orde TAS/718/2008, per la qual es desplega el Reial Decret 395/2007, de 23 de març, pel qual es regula el subsistema de formació professional per a l'ocupació, en matèria de formació d'oferta, i s'establixen les bases reguladores per a la concessió de subvencions destinades al seu finançament. En tot cas, la suma dels costos associats no podrà superar el 10 per cent dels costos de l'activitat formativa, excepte accions formatives vinculades directament a la posada en marxa de les especialitats considerades prioritàries en el Pla de referència del sector o formació certificable, i en este cas este percentatge es podrà ampliar fins al 15 per cent dels dits costos.  
2. Per a procedir a la justificació i posterior liquidació final de la subvenció, el/la beneficiari/ària haurà d'omplir i remetre a l'òrgan gestor un compte justificatiu amb aportació d'informe d'auditor, d'acord amb el que establix l'article 74 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol, i d'acord amb l'Orde EHA/1434/2007/, de 17 de maig. Les ajudes als/les alumnes es justificaran d'acord amb el que preveu l'article 22 d'esta orde. No obstant això,quan la quantia subvencionada siga inferior a 100.000 euros es podrà optar per presentar el compte justificatiu amb el contingut previst en l'article 72 del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
En cap cas es permetrà la compensació entre els conceptes subvencionats.  
El compte justificatiu es presentarà a través de l'aplicació informàtica que, si és el cas, es facilite, i incorporarà una memòria econòmica abreviada que arreplegarà els punts previstos en les lletres a, d, e, f i g de l'article 72.2 de l'esmentat reglament, sense perjuí de l'obligació de les entitats beneficiàries de mantindre a disposició de l'òrgan gestor la documentació arreplegada en l'article 72.2.b.  
En l'auditoria s'haurà d'haver comprovat, almenys, el 70 % dels justificants. A més, als efectes del que preveu l'article 73 del RLGS, comprovarà que el/la beneficiari/ària ha estampillat l'original dels justificants fent constar el número d'expedient, la quantia imputada i el percentatge de cofinançament comunitari.  
3. El compte justificatiu, junt amb l'informe de l'auditor i l'acreditació d'haver ingressat l'import corresponent a la diferència entre la quantitat justificada i la rebuda en concepte de bestreta, si és el cas, s'ha de remetre en el termini màxim de tres mesos a partir de la finalització del corresponent pla. En el dit compte s'inclourà:  
- Certificat d'execució del Pla de formació, firmat pel representant legal de l'entitat beneficiària, que serà generat per l'aplicació informàtica designada a este efecte.  
- Certificat de costos, firmat pel representant legal de l'entitat beneficiària, que serà generat per l'aplicació informàtica designada a este efecte.  
- Declaració d'altres costos associats, si n'hi ha, entitat beneficiària, que serà generat per l'aplicació informàtica que designe.  
  
- Llista d'imputacions per acció formativa (especialitat) i grup (curs), entitat beneficiària, que serà generat per l'aplicació informàtica que es designe.  
- Certificat sobre percepció d'altres ajudes, que cofinancen el pla, firmat pel representant legal de l'entitat beneficiària.  
- Memòria relativa a les actuacions d'avaluació i control, firmat pel/per la representant legal de l'entitat beneficiària.  
- Justificant de devolució a la conselleria competent en matèria de formació professional per a l'ocupació de la quantia de la subvenció no utilitzada si la quantitat justificada és inferior a la bestreta rebuda.  
  
- Identificació del subcompte d'ingressos on es comptabilitza la subvenció concedida. Relació de subcomptes de gastos utilitzades per a la gestió de la subvenció.   
Tots estos documents hauran de ser segellats per l'auditor que haja revisat el compte justificatiu.  
L'informe de l'auditor haurà de cobrir el contingut que figura en l'annex III de la Resolució de 18.03.2011, del Servici Públic d'Ocupació Estatal, publicada en el BOE 76, de 30.03.2011.  
L'òrgan gestor expedirà, si és el cas, els certificats de comprovació i aprovació de la documentació justificativa del gasto, així com la proposta de pagament de les bestretes i liquidacions.  
  
Article 19. Avançament de la subvenció  
Podrà avançar-se a l'entitat beneficiària fins al 75 % de l'import de l'ajuda, previ atorgament de les garanties legalment exigibles, o el percentatge que es fixe mitjançant un acord del Ple del Consell. Els avançaments o bestretes se sol·licitaran en el termini d'un mes des que es notifique la resolució de concessió, sempre que s'haja produït l'inici efectiu del pla de formació.  
D'acord amb el que preveu l'article 19.5 de la Llei General de Subvencions, els rendiments financers que es generen pels fons lliurats als/les beneficiaris/àries no incrementaran l'import de la subvenció concedida, en raó a l'escassa quantia d'estos i la dificultat de la seua aplicació a les activitats subvencionades i del seu seguiment i control.  
  
  
Article 20. Reintegrament de les subvencions  
1. Les subvencions atorgades a l'empara d'esta orde podran ser objecte de reintegrament total o parcial, comprés l'interés de demora des del moment de l'abonament d'aquelles fins a la data en què s'acorde la procedència del reintegrament, en els supòsits establits en els apartats 1 i 2 de l'article 37 de la Llei General de Subvencions, desenrotllats en els articles 91 i següents del seu reglament, i en els d'incompliment de les obligacions establides en esta orde.  
2. D'acord amb el resultat de la revisió de la documentació justificativa de gastos realitzada segons el que establix l'article 13.2, es procedirà a la minoració de la subvenció concedida a excepció de l'ajuda als alumnes, en el percentatge de desviació detectat.  
  
3. La falta de comunicació de l'inici dels grups (cursos) en el termini i forma previstos en esta orde determinarà la minoració del grup (curs) corresponent.  
4. Seran causes específiques de revocació de la subvenció concedida i, si és el cas, de reintegrament d'esta:  
a)Percebre per qualsevol concepte alguna quantia o remuneració de l'alumnat participant en l'acció subvencionada.  
b)Qualsevol altre motiu que perjudique el fi últim pel qual la subvenció haja sigut concedida.  
c)La falsedat de les dades contingudes en el compte justificatiu de gastos.  
d)Incompliment de les condicions establides en esta orde per a la subcontractació.  
Tot això sense perjuí del que preveu la LGS pel que fa a infraccions i sancions administratives en matèria de subvencions.  
Les quantitats a reintegrar tindran la consideració d'ingressos de dret públic de naturalesa no tributària; els seran d'aplicació, als efectes del càlcul, l'interés legal dels diners en els termes establits en l'article 38 de la LGS.  
5. El/la conseller/a competent en matèria de formació professional per a l'ocupació, o òrgan en qui delegue, dictarà una resolució en el termini de 12 mesos des de la data de l'acord d'inici, en la qual s'exigirà, si és procedent, el reintegrament.  
  
CAPÍTOL V  
De les ajudes als/les alumnes desempleats/ades  
  
Article 21. Ajudes als/les alumnes desempleats/ades  
Els/les desempleats/ades que assistisquen a algun dels plans de formació subvencionats amb càrrec a esta orde percebran en concepte d'ajuda de transport, amb la sol·licitud prèvia, 1,5 euros per dia d'assistència.   
Les persones desempleades amb discapacitat percebran addicionalment una beca de 9 euros per dia d'assistència. La discapacitat haurà de ser acreditada per l'administració competent.  
  
Article 22. Gestió  
D'acord amb el que preveu l'article 28.1 de l'Orde TAS/718/2008, de 7 de març, les entitats beneficiàries col·laboraran en la gestió de les beques i ajudes als alumnes.  
La direcció general competent en matèria de formació professional per a l'ocupació entregarà a les referides entitats l'import de les ajudes corresponents al número teòric d'alumnes desempleats/ades i amb discapacitats que puguen assistir al pla de formació que li ha sigut subvencionat, import que en cap cas es considerarà integrant del seu patrimoni.  
Les entitats hauran de:  
- Comprovar que els/les alumnes que accedixen a estes ajudes es troben inscrits com a desempleats/ades en el SERVEF en el moment de l'inici del grup (curs).  
- Depositar fins a la seu posterior entrega als/les beneficiari/àries la quantitat transferida en concepte d'ajudes/beques, en un compte separat de titularitat de l'entitat col·laboradora i comunicar al Servici de Gestió de la Formació Professional per a l'Ocupació el número d'este compte.  
- Comprovar que l'alumnat desempleat amb algun tipus de discapacitat acrediten esta discapacitat per mitjà del corresponent certificat emés per l'administració competent;  
- Comprovar els dies d'assistència al corresponent grup (curs);  
  
- Entregar als/les alumnes beneficiaris/àries els fons que els corresponguen en concepte d'ajuda de transport i/o beca, segons els dies assistits i justificats;  
- Justificar dins del termini de presentació del compte justificatiu, davant del Servici de Gestió de la Formació Professional per a l'Ocupació, la utilització correcta dels fons rebuts per a ajudes de transport i beques a l'alumnat desempleat, per a la qual cosa hauran de presentar una memòria en què figure la relació d'alumnes beneficiaris/àries, fitxa de control dels dies d'assistència al grup (curs), ajudes i/o beques abonades i el concepte d'estes; també s'han d'omplir i firmar els documents generats per l'aplicació informàtica.  
  
- Dins del mateix termini, l'entitat haurà de procedir a l'ingrés en el compte número 0845-0779-36-8490278677, del BSCH (Banco Santander Central Hispano) dels romanents no aplicats, i acreditar-ho davant del mateix òrgan.  
  
DISPOSICIONS ADDICIONALS  
  
Primera  
Es destina per a atendre les subvencions que es concedisquen per a la realització de plans de formació, a l'empara de la present orde un import màxim d'14.486.656 € amb càrrec a la línia pressupostària T5644000 del subprograma 322.52, del pressupost de la Generalitat per a l'exercici 2013.  
D'esta quantitat fins al 80 %, és susceptible de ser cofinançada pel Fons Social Europeu (FSE), amb càrrec al Programa Operatiu Pluriregional d'Adaptabilitat i Ocupació número 2007ES05UPO001, aprovat amb data 14 de desembre de 2007 per al període 2007-2013.  
  
- Per als plans formatius previstos en l'article dos-u, apartat a) d'esta orde es destinaran 4.500.000 €.  
- Per als plans formatius previstos en l'article dos-u, apartat b) d'esta orde es destinaran 3.600.000 €.  
- Per als plans formatius previstos en l'article dos-u, apartat c) d'esta orde es destinaran 365.000 €.  
- Per als plans formatius previstos en l'article dos-un, apartat d) d'esta orde es destinaran 365.000 €.  
- Per als plans formatius previstos en l'article dos-un, apartat e) d'esta orde es destinaran 2.000.000 €.  
- Per a les ajudes previstes per a l'alumnat desempleat assistent als plans formatius es destinaran 348.700 €.  
En el cas que, valorades totes les sol·licituds, no s'esgotara la quantitat assignada a cada modalitat, la diferència podrà incrementar, mitjançant una resolució del conseller competent en matèria de formació professional per a l'ocupació, o òrgan en què delegue, la dotació prevista per a les restants modalitats.  
  
Segona  
Atés el caràcter de procediment centralitzat de les subvencions regulades en esta convocatòria, i només als efectes de les subvencions que s'hi convoquen, es revoquen expressament les atribucions delegades en els directors territorials d'esta conselleria en el resolc segon apartats 1, 2 i 3, de la resolució de 25 de març de 2013, del conseller d'Economia, Indústria, Turisme i Ocupació, per la qual es deleguen atribucions en determinats òrgans i unitats administratives de la Conselleria d'Economia, Indústria, Turisme i Ocupació, en matèria de formació professional per a l'ocupació, que es deleguen, als efectes d'esta orde en els òrgans següents:  
El/la director/a general competent en matèria de formació professional per a l'ocupació:  
- La resolució d'acceptació del desistiment o renúncia per part dels/les sol·licitants.  
- La resolució de la suspensió cautelar del desenrotllament de les accions formatives, així com el seu alçament.  
- Declarar la inadmissió de les sol·licituds de reconeixement de drets no previstos en l'Ordenament Jurídic o manifestament sense fonament.  
El/la cap/a del Servici de Gestió de la Formació Professional per a l'Ocupació:  
- L'expedició dels certificats de comprovació i aprovació de la documentació justificativa del gasto, així com la proposta de pagament de les bestretes i liquidacions.  
  
Tercera   
Per al que no es preveu en esta orde, serà aplicable:  
En el cas dels plans formatius regulats en el capítol I, l'Orde TAS/718/2008, de 7 de març (BOE 67, 18.03.2008), i amb caràcter general la Llei 38/2003, de 17 de novembre, General de Subvencions.  
  
Així mateix, quan es tracte de formació conduent a l'obtenció de certificats de professionalitat, s'aplicarà supletòriament el Reial Decret 34/2008, de 18 de gener, pel qual es regulen els certificats de professionalitat i la normativa que la desplega.  
  
Quarta  
1. Amb caràcter general, estes ajudes són compatibles amb el mercat comú a tenor de l'article 107.1 del Tractat de Funcionament de la Unió Europea, i queden dispensades de l'obligació de notificació establida en l'article 108.3 del Tractat i de comunicar d'acord amb el que preveu l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
2. No obstant això, les ajudes per a l'execució de plans de formació per entitats i centres de formació acreditats o homologats s'acullen al règim de minimis, establit en el Reglament 1998/2006 de la Comissió de 15 de desembre de 2006 relatiu a l'aplicació dels articles 87 i 88 del Tractat CE a les ajudes de minimis, publicat en el DOUE de data 28 de desembre de 2006, i no podran concedir-se a empreses dels sectors següents:  
a) Pesca i aqüicultura, segons s'indiquen en el Reglament (CE) núm. 104/2000, del Consell.  
b) Producció primària dels productes agrícoles que figuren en la llista de l'annex I del Tractat.  
c) Empreses que operen en la transformació i comercialització dels productes agrícoles que figuren en la llista de l'annex I del Tractat, en els casos següents:  
- Quan l'import de l'ajuda es determine en funció del preu o de la quantitat dels dits productes adquirits a productors primaris o comercialitzats per les empreses interessades.  
- Quan l'ajuda depenga del fet que es repercutisca totalment o parcialment sobre els productors primaris (agricultors).  
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
e) Empreses que reben ajudes subordinades a un ús de béns nacionals amb preferència sobre els béns importats.  
f) Carbó, segons es definix en el Reglament (CE) núm. 1407/2002.   
  
g) Empreses que realitzen per compte d'altri operacions de transport de mercaderies per carretera; queden excloses les ajudes per a l'adquisició de vehicles de transport.  
h) Queden excloses, així mateix, les empreses en crisi.   
D'altra banda, l'aplicació d'este règim suposa que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa opere en el sector del transport per carretera l'import màxim aplicable serà de 100.000 euros.  
  
DISPOSICIONS FINALS  
  
Primera  
Es faculta el/la secretari/ària autonòmic/a competent en matèria de formació professional per a l'ocupació per a dictar totes les instruccions i adoptar les mesures que considere oportunes per a l'execució i aplicació d'esta orde; així com per a modificar els terminis i termes establits en esta, quan concórreguen circumstàncies degudament motivades que impossibiliten el seu compliment.   
Així mateix se'l faculta perquè mitjançant una resolució puga, sense necessitat d'obrir un nou termini de presentació de sol·licituds, incrementar les dotacions econòmiques inicialment previstes i redistribuir els crèdits.  
  
Segona  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
Contra este acte, que esgota la via administrativa, els interessats podran interposar recurs contenciós administratiu en el termini de dos mesos, comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant d'este mateix òrgan en el termini d'un mes, computat en els termes ja mencionats, segons el que disposen els articles 116 i 117 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
  
València, 29 de maig de 2013  
  
El conseller d'Economia, Indústria Turisme i Ocupació,  
MÁXIMO BUCH TORRALVA  
  
  
ANNEX I  
  
Relació de sectors susceptibles de formalització de plans de formació  
  
Agrari (incloent-hi la manipulació, l'envasament, el comerç i l'exportació de cítrics i productes hortofructícoles)  
Indústria del moble, calçat i tèxtil  
Indústria del metall  
Indústria química i plàstic  
Indústries agroalimentàries  
Servicis d'atenció a persones dependents  
Servicis de transport per carretera  
Turisme i hostaleria  
Indústries de l'automoció